BIGCฟาดกำไร 1,776 ล้านพุ่งขึ้น88%
บริษัท บิ๊กซี ซูเปอร์เซ็นเตอร์  ฟาดกำไรสุทธิ 1,776  ล้านบาท พุ่งขึ้น 88.74% เมื่อเทียบกับปีก่อน
2 พ.ค. 2555

บริษัท บิ๊กซี ซูเปอร์เซ็นเตอร์  ฟาดกำไรสุทธิ 1,776  ล้านบาท พุ่งขึ้น 88.74% เมื่อเทียบกับปีก่อน
บริษัท บิ๊กซี ซูเปอร์เซ็นเตอร์ (BIGC) โชว์ กำไรสุทธิ 1,776  ล้านบาท พุ่งขึ้น 88.74% เมื่อเปรียบเทียบกับช่วงเดียวกันปีก่อนมีกำไรสุทธิ 941ล้านบาท  สาเหตุที่ทำให้บริษัทมีผลการดำเนินงานที่ดีขึ้นมาก เนื่องจากยอดขายเพิ่มขึ้น 6.7% ขณะที่อัตรากำไรขั้นก็สูงขึ้น 0.73%แม้ว่าคลังสินค้าอาหารสดที่บางปะอินจะยังคงปิดดำเนินงานให้บริการหลังน้ำท่วมก็ตาม สร้างความเสียหายมูลค่า 364 ล้านบาท และบริษัทได้บันทึกการรับรู้รายได้จาการชดเชยความเสียหายดังกล่าวไว้ในไตรมาส 1 ปีนี้  ทั้งนี้คลังสินค้าเริ่มกลับมาเปิดดำเนินงานตามปกติในเดือนพ.ค.นี้แล้ว ด้าน น.ส.รำภา คำหอมรื่น รองประธานฝ่ายบัญชีและการเงิน บริษัท บิ๊กซี ซุเปอร์เซ็นเตอร์  เปิดเผยว่า บริษัทยังไม่มีแผนยกเลิกการเพิ่มทุน แต่ได้เลื่อนออกไปก่อนอย่างไม่มีกำหนด โดยยอมรับว่าการเพิ่มทุนเป็นอีกทางเลือกหนึ่งที่จะนำมาใช้ในการระดมทุนเพื่อขยายธุรกิจในอนาคต ซึ่งบริษัทจะนำกลับมาพิจารณาอีกครั้ง เมื่อมีรายการที่เป็นประโยชน์กับผู้ถือหุ้นและบริษัท อาทิ การควบรวมกิจการ 
ทางด้านนายกุฎาธาร นาควิโรจน์ ผู้อำนวยการฝ่ายองค์กรสัมพันธ์ BIGC เปิดเผยว่า บริษัทยังไม่มีแผนเพิ่มทุนในช่วง 12-18 เดือนนับจากนี้ เนื่องจากประเมินว่า เม็ดเงินที่จะได้จาการเสนอขายหุ้นแบบเฉพาะเจาะจงประมาณ 4,000 ล้านบาท ถือว่าเพียงพอต่อการขยายธุรกิจของบริษัทในปีนี้ 
โดยในปีนี้บริษัทมีแผนเปิดสาขาไฮเปอร์มาร์เก็ต 4 สาขา บิ๊กซีมาร์เก็ต 6 สาขา มินิบิ๊กซี 75 สาขา ซึ่งเป็นสาขาที่เปิดในปั๊มบางจาก 5 สาขา และร้านขายยาเพรียว 40 สาขา และ ตั้งเป้าภายในปี 59 จะมีไฮเปอร์มาร์เก็ต และบิ๊กซีมาร์เก็ต รวมกันเป็น 300 สาขา มินิบิ๊กซี 950 สาขา          ส่วนหนี้สินจำนวน 3.6 หมื่นล้านบาทที่เกิดจากการกู้ยืมเพื่อนำไปใช้เป็นทุนในการเข้าซื้อสินทรัพย์ของคาร์ฟูในประเทศไทยนั้น ขณะนี้บริษัทอยู่ระหว่างหารือกับสถาบันการเงินทั้งในและต่างประเทศเพื่อรีไฟแนนซ์เงินกู้ดังกล่าว โดยคาดว่าจะยืดหนี้ออกไปเป็น 2-5 ปี และคาดว่าจะดำเนินการเสร็จก่อนครบกำหนดชำระคืนหนี้ในเดือนก.ค. 55 นี้
ส่วนเงินชดเชยประกันในสาขาราชดำริ กว่า 1,000 ล้านบาทนั้น ขณะนี้บริษัทได้รับเงินประกันแล้วกว่า 70% ส่วนที่เหลือคาดว่าจะได้รับครบภายในปีนี้